Diari Oficial de la Generalitat Valenciana


Sumari del DOGV 8820, del 26-05-2020 (2020/3643)

RESOLUCIÓ de 19 de maig de 2020, del conseller d'Economia Sostenible, Sectors Productius, Comerç i Treball, per la qual s'efectua la convocatòria, per a l'exercici 2020, de les subvencions regulades en els articles 16 i 17 de l'Ordre 2/2020, de 27 de febrer, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores per a la concessió de subvencions destinades a la promoció, foment i difusió de l'economia social a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8820

Data del DOGV
:   26-05-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/3643


Data del document
:   19-05-2020

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * ajuda pública

RESOLUCIÓ de 19 de maig de 2020, del conseller d'Economia Sostenible, Sectors Productius, Comerç i Treball, per la qual s'efectua la convocatòria, per a l'exercici 2020, de les subvencions regulades en els articles 16 i 17 de l'Ordre 2/2020, de 27 de febrer, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores per a la concessió de subvencions destinades a la promoció, foment i difusió de l'economia social a la Comunitat Valenciana. [2020/3643]  
La Llei 38/2003, de 17 de novembre, general de subvencions, en l'article 23 estableix que el procediment per a la concessió de subvencions s'iniciarà sempre d'ofici, mitjançant una convocatòria aprovada per l'òrgan competent, i l'article 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, estableix que les persones titulars de les conselleries seran les competents en els seus respectius àmbits per a la convocatòria de subvencions.  
L'Ordre 2/2020, de 27 de febrer, de la Conselleria d'Economia Sostenible, Sectors Productius, Comerç i Treball (DOGV 8755, 05.03.2020), estableix les bases reguladores de la concessió de subvencions destinades a la promoció, foment i difusió de l'economia social a la Comunitat Valenciana.  
En l'article 1.4 d'aquesta ordre s'estableix que, per complir el que es preveu en l'article 23.2 de la Llei 38/2003, de 17 de novembre, general de subvencions, i en l'article 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i d'acord amb el que s'establisca en la Llei de pressupostos de la Generalitat per a l'exercici corresponent, anualment es convocaran les subvencions regulades en l'ordre indicada i es farà publicitat de les línies de crèdit i de l'import global màxim destinat a aquestes convocatòries, sense perjudici de la seua ulterior ampliació, o de la disposició d'una quantia addicional, en els casos permesos per la normativa aplicable, a aquests supòsits.  
De conformitat amb el que es disposa en l'article 7 del Decret 128/2017, de 29 de setembre, del Consell, es fa constar que el règim d'ajudes d'aquesta convocatòria no necessita notificar-se a la Comissió Europea, ja que es tracta d'ajudes acollides al Reglament (UE) número 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europa (TFUE) a les ajudes de minimis (DOUE L352, 24.12.2013). En conseqüència, les ajudes a què fa referència aquesta convocatòria no podran aplicar-se a les empreses que operen en els sectors determinats en el punt 1 de l'article 1 del reglament esmentat, segons es recull en la disposició addicional tercera de l'Ordre 2/2020, esmentada, i hauran de complir la resta de requisits establits en el dit reglament. Excepcionalment, aquestes subvencions no s'entendran compreses en l'àmbit d'aplicació de l'article 107 del TFUE, quan es concedisquen a entitats que acrediten suficientment que no han de considerar-se empreses als efectes del que s'estableix en la normativa comunitària d'aplicació i, especialment, atenent els criteris a què fa referència la «Comunicació de la Comissió relativa al concepte d'ajuda estatal de conformitat amb el que es disposa en l'article 107, apartat I, del TFUE» (2016/C262/01).  
  
La Llei 10/2019, de 27 de desembre, de pressupostos per al 2020, inclou dins de l'annex de transferències i subvencions corresponent al programa pressupostari 322.55, Promoció d'emprenedors, cooperativisme i economia social, la previsió d'una línia de subvenció, dins del capítol 4, denominada «Programa de suport a l'economia social», a la qual s'assigna el codi S5266000, amb un import total de 3.585.000 euros, dotada amb una aportació finalista procedent del Servei Públic d'Ocupació Estatal per import d'1.849.990 euros, i amb una aportació de fons propis de la Generalitat, no condicionada, per import d'1.735.010 euros, la finalitat dels quals és, entre altres la dotació de mesures econòmiques per a foment, formació i difusió de l'economia social.  
  
Per la seua part, l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, en l'apartat 2 estableix les regles perquè l'aplicació d'una quantia addicional no necessite una nova convocatòria i la possibilitat que augments sobrevinguts en el crèdit disponible possibiliten atendre sol·licituds de subvenció que, tot i complir tots els requisits establits, no n'hagen sigut beneficiàries, per esgotament del crèdit disponible.  
  
El Reial decret 463/2020, de 14 de març, pel qual es declara l'estat d'alarma per a la gestió de la crisi sanitària ocasionada per la Covid-19, estableix, en la seua disposició addicional tercera, la suspensió de termes i interrupció de terminis per a la tramitació dels procediments de les entitats del sector públic.  
No obstant això, en els apartats 3 i 4 de la citada disposició, en la seua redacció donada pel Reial decret 465/2020, de 17 de març, Reial decret 465/2020, de 17 de març, pel qual es modifica el Reial decret 463/2020, de 14 de març, citat, es reconeix la possibilitat d'exceptuar, mitjançant resolució motivada, tal suspensió en determinats suposats. Així, l'apartat 4 permet acordar la continuació d'aquells procediments administratius que vinguen referits a situacions estretament vinculades als fets justificatius de l'estat d'alarma, o siguen imprescindibles per a la protecció de l'interés general o per al funcionament bàsic dels serveis.  
  
Precisament, la protecció de l'interés general en la promoció, foment i difusió de l'economia social i especialment el cas que aquestes actuacions es vinculen directament amb la capacitat de generació i manteniment de l'ocupació en les empreses i entitats de l'economia social és la raó que aconsella exceptuar la present convocatòria de la suspensió abans esmentada, ja que les activitats que es fomenten contribueixen especialment a la consecució d'aquestes finalitats d'interés general i, singularment a potenciar la capacitat de les seues empreses per a la creació i manteniment d'una ocupació de qualitat, tan necessari en les actuals circumstàncies de gravíssima crisi sanitària, econòmica i social originada per la pandèmia Covid-19 i les seues repercussions en les persones més vulnerables.  
En virtut d'això, en exercici de la referida facultat, en compliment del preceptuat en els articles 9 i 17 de la Llei 38/2003, general de subvencions, i en ús de les facultats que confereixen a la persona titular de la conselleria competent l'article 28 de la Llei 5/1983, del Consell i l'article 160.4 de la Llei 1/2015, de 6 de febrer, de la Generalitat, d'hisenda pública, sector públic instrumental i de subvencions, en relació amb l'article 9 del Decret 5/2019, de 16 de juny, del president de la Generalitat, pel qual es determinen el número i la denominació de les conselleries i les seues atribucions, l'article 107 del Decret 105/2019, de 5 de juliol, del Consell, pel qual s'estableix l'estructura orgànica bàsica de la presidència i de les conselleries de la Generalitat, el Decret 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball i l'Ordre 2/2020, de 27 de febrer, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores per a la concessió de subvencions destinades a la promoció, foment i difusió de l'economia social en la Comunitat Valenciana, resolc:  
  
Primer. Objecte i condicions de la concessió de la subvenció  
1. L'objecte d'aquesta resolució és convocar, per a l'exercici 2020, subvencions per a la realització de les actuacions regulades en els articles 16 i 17 de l'Ordre 2/2020, de 27 de febrer, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores per a la concessió de subvencions destinades a la promoció, foment i difusió de l'economia social a la Comunitat Valenciana, publicada en el Diari Oficial de la Generalitat Valenciana número 8755, de 5 de març de 2020 (d'ara en avant, bases reguladores).  
2. Les condicions per a la sol·licitud, tramitació, resolució i notificació seran les establides en la present convocatòria i en les bases reguladores indicades.  
  
Segon. Ajudes i finançament  
Per a l'exercici 2020, i de conformitat amb el que s'estableix en la Llei 10/2019, de 27 de desembre, de pressupostos de la Generalitat per l'exercici esmentat, es convoquen les subvencions següents:  
1. Subvencions per a activitats de formació, foment i difusió no vinculades directament al foment de l'ocupació, regulades en l'article 16 de les bases reguladores. Aquestes ajudes es finançaran amb càrrec al capítol 4, del programa pressupostari 322.55, Promoció d'emprenedors, cooperativisme i economia social, línia de subvenció S5266000, «Programa de suport a l'economia social i Fent Cooperatives», fins a un import global màxim estimat de 50.000 euros, procedents de fons propis de la Generalitat. Aquesta quantia serà ampliable fins a un import màxim de 100.000 euros en els supòsits establits en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat.  
  
2. Subvencions per a activitats de formació, foment i difusió vinculades directament al foment de l'ocupació, regulades en l'article 17 de les bases reguladores. Aquestes ajudes es finançaran amb càrrec al capítol 4, del programa pressupostari 322.55, Promoció d'emprenedors, cooperativisme i economia social, línia de subvenció S5266000, «Programa de suport a l'economia social i Fent Cooperatives», fins a un import global màxim estimat de 150.000 euros procedents de fons finalistes amb origen en el Servei Públic d'Ocupació Estatal. L'anterior quantia serà ampliable fins a un import màxim de 200.000 euros en els supòsits establits en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat.  
  
Tercer. Beneficiàries  
Podran acollir-se a les subvencions que es convoquen les beneficiàries previstes en l'apartat 1 de l'article 2 de les bases reguladores, sempre que, en la data de la sol·licitud complisquen els requisits fixats en les bases reguladores per a accedir-hi.  
  
Quart. Sol·licituds i documents  
1. D'acord amb el que s'estableix en l'article 3 de les bases reguladores i en l'article 14 i concordants de la Llei 39/2015, d'1 d'octubre, del procediment administratiu comú de les administracions públiques, les sol·licituds per a l'obtenció de les ajudes regulades en l'ordre s'hauran de presentar, necessàriament, a través de mitjans electrònics, accedint a la seu de la Generalitat, https://sede.gva.es, o a la guia PROP. La presentació de la sol·licitud implica l'acceptació de les bases reguladores.  
2. A les sol·licituds s'adjuntarà la documentació que s'expressa en l'article 3.4 de les bases reguladores, així com, la documentació que, per a cada tipus d'ajuda específicament s'estableix en el corresponent article de les bases reguladores.  
3. Tots els models de les memòries, formularis i declaracions responsables, així com dels certificats requerits en les bases reguladores, estaran disponibles en www.gva.es, accedint a la guia PROP, «tràmits i serveis», a partir de la data de publicació, en extracte, d'aquesta convocatòria en el Diari Oficial de la Generalitat Valenciana.  
  
  
Cinqué. Acumulació d'ajudes  
1. Les ajudes de minimis que puguen concedir-se amb base en aquesta convocatòria podran acumular-se amb altres ajudes de minimis concedides fins al límit màxim de 200.000,00 euros, en les condicions que estableix l'article 3, apartat 2, del Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis, publicat en el DOUE el 24 de desembre de 2013.  
  
2. Aquestes ajudes de minimis no s'acumularan amb cap ajuda estatal en relació amb les mateixes despeses subvencionables, o amb ajuda estatal per a la mateixa mesura de finançament del risc, si aquesta acumulació excedira la intensitat d'ajuda o l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptada per la Comissió. Les ajudes de minimis que no es concedisquen per a costos subvencionables específics, ni puguen atribuir-se a costos subvencionables específics podran acumular-se amb altres ajudes estatals concedides en virtut d'un reglament d'exempció per categories o d'una decisió adoptat per la Comissió.  
3. A l'efecte d'assegurar el compliment de les indicades regles d'acumulació, les beneficiàries últimes de les subvencions hauran de presentar declaració responsable sobre altres ajudes rebudes per als mateixos costos subvencionables o amb ajuda estatal per a la mateixa mesura de finançament de risc, a fi de comprovar que no se superen els límits de l'apartat 2 de l'article 5 del Reglament (UE) núm. 1407/2013.  
  
  
Sisé. Termini de presentació de sol·licituds  
Per a l'exercici 2020, podran sol·licitar-se les ajudes que es convoquen mitjançant la present resolució en el termini de quinze dies hàbils comptats des de l'endemà de la publicació de l'extracte d'aquesta convocatòria en el DOGV.  
Per les raons d'interés general que s'han fet constar en el preàmbul de la present resolució, el referit termini s'exceptua de la suspensió general acordada per als procediments de les administracions públiques, pel Reial decret 463/2020, de 14 de març, pel qual es declara l'estat d'alarma per a la gestió de la crisi sanitària ocasionada per la Covid-19.  
  
  
Seté. Criteris de valoració, resolució, notificació i recursos  
1. Les sol·licituds es tramitaran de conformitat amb el que s'estableix en les bases reguladores i la seua resolució i concessió s'efectuarà en règim de concurrència competitiva, d'acord amb el que s'estableix en aquestes. La tramitació d'aquestes subvencions s'exceptua de la suspensió general acordada per als procediments de les administracions públiques, pel Reial decret 463/2020, de 14 de març, pel qual es declara l'estat d'alarma per a la gestió de la crisi sanitària ocasionada per la Covid-19.  
2. Les sol·licituds presentades seran valorades per les comissions de valoració establides en l'article 5.4 de les bases reguladores, conforme als criteris de valoració que es fixen en els articles 21 i 22, dins del capítol III de les bases reguladores, segons el tipus de beneficiària i la subvenció sol·licitada.  
3. La concessió de les subvencions convocades i la notificació de la corresponent resolució es realitzarà d'acord amb el que s'estableix en l'article 6 de les bases reguladores.  
4. Contra la resolució a què fa referència l'apartat anterior, que posa fi a la via administrativa, podrà interposar-se un recurs potestatiu de reposició en el termini d'un mes, a comptar des de l'endemà de la notificació, o un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació, de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Huité. Actuacions subvencionables, justificació de les ajudes i termini de presentació de justificants  
Es consideraran subvencionables les actuacions següents:  
1. La realització d'activitats de formació, foment i difusió de l'economia social no directament vinculades al foment de l'ocupació, en qualsevol de les tres modalitats següents:  
a) Activitats de formació quan tinguen com a objecte la realització d'accions formatives relatives a l'economia social o les seues diverses formes empresarials, relatives a les categories d'empreses assenyalades en l'apartat 2, de l'article 1 de les bases reguladores.  
b) Activitats de foment com ara realització de congressos, simposis, jornades, seminaris i altres activitats l'objecte de les quals siga l'estudi d'aspectes relacionats amb l'economia social, les cooperatives, les societats laborals, les mutualitats de previsió social o les empreses d'inserció.  
c) Activitats de difusió, entenent-se per això aquelles l'objecte de les quals siga donar a conéixer o divulgar entre la població en general o a col·lectius específics l'organització i el funcionament de les cooperatives, les societats laborals, les mutualitats de previsió social o les empreses d'inserció, mitjançant campanyes de difusió en mitjans de comunicació social, edició de publicacions i qualsevol altra activitat que contribuïsca a aquesta finalitat.  
La justificació de les corresponents ajudes es realitzarà en la manera prevista en els articles 10 i 16 de les bases reguladores i podrà donar lloc a la minoració, resolució o reintegrament la concurrència de les circumstàncies previstes en els articles 11 i 12 de les bases reguladores.  
  
Excepcionalment, per raó de la crisi sanitària declarada pandèmia en el present exercici 2020 i de conformitat amb el que s'estableix en aquestes bases reguladores, podrà presentar-se la corresponent justificació fins al dia 30 de novembre de 2020, inclusivament.  
2. La realització d'activitats de formació, foment i difusió de l'economia social vinculades directament al foment de l'ocupació en qualsevol de les tres modalitats següents:  
a) Activitats de formació, que tindran com a objecte la realització d'accions formatives directament vinculades al foment de l'ocupació i destinades a iniciar, perfeccionar i qualificar en el coneixement del cooperativisme i de l'economia social persones desocupades, o les que siguen treballadores o sòcies de cooperatives i societats laborals, i altres persones que puguen estar interessades en la creació o el millor funcionament de les empreses d'economia social, amb especial atenció als col·lectius amb dificultats d'accés al mercat de treball.  
  
b) Activitats de foment, com ara realització de congressos, simposis, jornades, seminaris i unes altres l'objecte de les quals siga l'estudi d'aspectes relacionats amb l'economia social, que tinguen incidència en la seua capacitat de generació d'ocupació.  
c) Activitats de difusió, l'objecte de les quals siga donar a conéixer o divulgar, entre la població en general o a col·lectius específics, l'organització i el funcionament de les cooperatives, les societats laborals, les mutualitats de previsió social o les empreses d'inserció mitjançant campanyes de difusió en mitjans de comunicació social, edició de publicacions i qualsevol altra activitat que contribuïsca a aquesta finalitat.  
Atés el finançament estatal d'aquestes actuacions, les entitats beneficiàries estaran obligades, a més d'estar-ne al compliment del que s'estableix en la resta de les bases reguladores, a anunciar convenientment als participants i al públic en general el finançament estatal de la subvenció concedida, amb indicació del seu origen en el Servei Públic d'Ocupació Estatal (SEPE), dependent del Ministeri de Treball i Economia Social, així com a fer figurar els logotips o anagrames corresponents al SEPE en les actuacions subvencionades.  
La justificació de les corresponents ajudes es realitzarà en la forma prevista en els articles 10 i 17 de les bases reguladores, i podrà donar lloc a la minoració, resolució o reintegrament la concurrència de les circumstàncies previstes en els articles 11 i 12 de les bases reguladores.  
  
Excepcionalment, per raó de la crisi sanitària declarada pandèmia en el present exercici 2020 i de conformitat amb el que s'estableix en aquestes bases reguladores, podrà presentar-se la corresponent justificació fins al dia 30 de novembre de 2020, inclusivament.  
  
Nové. Disponibilitat de crèdits addicionals per a atendre les convocatòries  
D'acord amb el que es preveu en l'article 58 del Reglament de la Llei general de subvencions i en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, les quanties màximes establides en els apartats 1 i 2 del punt segon de la present resolució podran ampliar-se, sense necessitat de publicar una nova convocatòria, en els supòsits compresos en aquests preceptes i amb observança d'allò que s'hi preveu, fins als imports màxims que es fa constar per a cadascuna de les ajudes convocades en els apartats del punt segon d'aquesta convocatòria a què s'ha fet referència.  
  
Desé. Mitjà de notificació  
Les resolucions i els actes de tràmit s'hauran de notificar electrònicament, en els termes establits en la normativa de procediment administratiu comú.  
  
Onzé. Tractament de dades de caràcter personal  
La participació en la present convocatòria comportarà el tractament de dades de caràcter personal (facilitades per les persones sol·licitants) de les persones sol·licitants per part de la Conselleria d'Economia Sostenible, Sectors Productius, Comerç i Treball. Així mateix, se l'informa de:  
1. Identitat de l'entitat responsable del tractament: Conselleria d'Economia Sostenible, Sectors Productius, Comerç i Treball.  
2. Finalitat del tractament i tractaments afectats: atendre la sol·licitud presentada d'acord amb el que s'estableix en la convocatòria; en les bases reguladores; en la Llei 38/2003, de 17 de novembre, general de subvencions, i la seua normativa de desenvolupament, i supletòriament en la Llei 39/2015, d'1 d'octubre, del procediment administratiu comú de les administracions públiques (vegeu Registre de les Activitats del Tractament).  
3. Origen de les dades: les dades personals recollides procedeixen de les sol·licituds presentades per les persones sol·licitants o per qui les represente.  
4. Registre d'Activitats de Tractament:  
http://www.indi.gva.es/documents/450880119/815029500/RATGEN004.pdf  
5. Drets de les persones sol·licitants:  
a) Drets de les persones interessades: les persones interessades tenen dret a sol·licitar l'accés a les seues dades personals, la rectificació o la supressió d'aquestes, a la limitació del seu tractament, o a oposar-se a aquest. Per a exercitar aquests drets, haurà de presentar un escrit davant la Sotssecretaria de la Conselleria d'Economia Sostenible, Sectors Productius, Comerç i Treball. Hi haurà d'especificar quin d'aquests drets sol·licita que siga satisfet i, si no autoritza l'obtenció de dades d'identitat de la persona sol·licitant o, si escau, de la seua representació legal, haurà d'aportar la corresponent documentació acreditativa de la identitat i representació. També podrà exercitar els seus drets de manera telemàtica a través de l'enllaç següent: http://www.gva.es/es/proc19970  
  
b) Reclamació davant l'Agència Espanyola de Protecció de Dades. Si les persones interessades entenen que s'han vist perjudicades pel tractament o en l'exercici dels seus drets, poden presentar una reclamació davant l'Agència Espanyola de Protecció de Dades a través de la seu electrònica accessible a través de la pàgina web https://www.aepd.es/  
  
6. Delegat o delegada de protecció de dades: en tot cas, les persones sol·licitants podran contactar amb el delegat o delegada de Protecció de Dades de la Generalitat Valenciana a través de:  
Adreça electrònica: eto@mog.yy  
Adreça postal: passeig de l'Albereda, 16 € 46145 València  
7. Més informació de protecció de dades  
https://www.gva.es/downloads/publicados/PR/TEXTO\_INFORMACION\_ADICIONAL.pdf  
  
Dotzé. Recursos  
Contra la present resolució, que esgota la via administrativa, podrà interposar-se un recurs de reposició davant del mateix òrgan en el termini d'un mes, a comptar des de l'endemà d'aquell en què tinga lloc la seua publicació, de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament un recurs contenciós administratiu en el termini de dos mesos, comptats des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que es preveu en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que es puga interposar qualsevol altre recurs dels previstos en la vigent legislació.  
  
València, 19 de maig de 2020.- El conseller d'Economia Sostenible, Sectors Productius, Comerç i Treball: Rafael Climent González.